ועדת החוקה, חוק ומשפט, כנסת 16, פרוטוקול מספר 376, 2005-01-04 10:00

מיכאל איתן: אני מבקש לפתוח את ישיבת ועדת החוקה, חוק ומשפט.

אפרת רוזן: יש בקשה לתיקון טעות.

אפרת רוזן: יש פה טעות טכנית, במקום סעיף ד(1) כתבנו סעיף ה(1), שהוא בכלל סעיף שלא קיים בחוק איסור מימון טרור.

אפרת רוזן: יושב-ראש הכנסת כבר חתם על דברי ההסבר לתיקון הטעות, ואנחנו צריכים רק לאשר את זה, ואז זה עולה למליאה, כדי שנוכל להכניס את התיקון לחוק לפני פרסומו.

מיכאל איתן: חבר הכנסת רביץ, בזמן שכתבנו את הצעת חוק מימון טרור היתה טעות בשל פליטת קולמוס.

מיכאל איתן: היה צריך להיות כתוב בחוק מימון טרור, בסעיף 2, בסעיף קטן (א), בפסקה (1), במקום סעיף קטן (ה)(1) סעיף (ד)(1).

מיכאל איתן: ברשותך, נאשר את זה.

אברהם רביץ: באופן יוצא מן הכלל נאשר את זה.

מיכאל איתן: תתקנו את פליטת הקולמוס במליאה.

מיכאל איתן: ב.

מיכאל איתן: הצעת חוק העמותות (תיקון – פיקוח ואכיפה), התשס"ד-2003, של חבר הכנסת רוני בריזון וחבר הכנסת רשף חן

מיכאל איתן: רבותי, מה אתם מבקשים בהצעת החוק הזאת?

רוני בריזון: בחוק העמותות, בסעיף 40(א), יכול רשם העמותות למנות חוקר, שיחקור את דרך ניהול העמותה ותפקודה, אבל סעיף קטן (ב) אומר, שבעמותה שמטרותיה דתיות, מינוי חוקר כזה יהיה טעון התייעצות עם המנהל הכללי של משרד הדתות.

מיכאל איתן: אנחנו מציעים למחוק את זה.

אברהם רביץ: אין משרד דתות היום, אבל יש משרד ראש הממשלה.

אברהם רביץ: מה היתה הכוונה שצריך להתייעץ?

אברהם רביץ: מה היה הרציונל שהפלו לרעה או לטובה?

אביטל שרייבר: אנחנו לא יודעים מה המקור ההיסטורי של הדרישה, אבל נכון להיום, אין סיבה עניינית להבחין בין עמותות עם מטרות דתיות לבין עמותות אחרות.

אביטל שרייבר: בפועל, עד היום, בגלל דרישת החוק, התייעצנו, אחרי העברת משרד הדתות, עם מנכ"ל משרד ראש הממשלה.

אברהם רביץ: אם רוצים לחקור.

אביטל שרייבר: כן, במקרה שרוצים לפתוח בחקירה.

אביטל שרייבר: נתתי דף הסבר לעורכת-הדין אפרת רוזן, העוזרת ליועצת המשפטית לוועדה.

אביטל שרייבר: בפועל אנחנו חושבים שהסעיף הזה מיותר.

אברהם רביץ: אולי כדאי לשאול את איש משרד הדתות שעדיין נותר לפליטה, מר שפיגלר.

אביטל שרייבר: דיברתי עם איל ינון.

אברהם רביץ: היתה סיבה כנראה, או צודקת או לא צודקת.

יוסי הרשלר: אני יושב פה על תקן נציג משרד המשפטים, והייתי במשרד הדתות.

יוסי הרשלר: מכיוון שאין היום משרד דתות, אני במשרד המשפטים.

יוסי הרשלר: הייתי היועץ המשפטי לאגף לעדות לא יהודיות עד לפני חודשיים.

יוסי הרשלר: הייתי מנהל האגף אחרי שנסים דן פרש, אחר כך הייתי היועץ המשפטי של האגף.

יוסי הרשלר: ראשית, אנחנו תומכים בעמדת הממשלה.

אברהם רביץ: זו לא הצעת חוק ממשלתית.

יוסי הרשלר: זו היתה עמדת הממשלה.

יוסי הרשלר: לגופם של דברים אני יכול, על סמך העבר, לא כאיש משרד המשפטים, אלא כאיש משרד הדתות לשעבר, לומר, שהנושא הזה מאוד רגיש.

יוסי הרשלר: יש לעדות הדתיות בישראל רגישויות חשובות, יש המון בעיות בקשר לעמותות שבאות לרוקן מתוכן את הכנסיות הקיימות.

יוסי הרשלר: הכנסיות פועלות במדינה שלנו מכוח סטטוס-קוו שנוצר לפני 2,000 שנה.

יוסי הרשלר: מאז קיום הנצרות יש סטטוס-קוו.

רשף חן: הגזמת קצת.

יוסי הרשלר: על סמך מה אדוני אומר את זה?

רוני בריזון: אני מכיר את עורך-הדין הרשלר, ואם הוא אומר 2,000 שנה, אולי זה 1,993, אבל זה לא רחוק.

מיכאל איתן: דבר אחד ברור, שהסטטוס קוו לא נשמר 2,000 שנה.

מיכאל איתן: סטטוס קוו זה המצב הקיים.

מיכאל איתן: אתה רוצה להגיד לי שהמצב היום, בין הדתות, הוא כמו שהיה לפני 2,000 שנה?

רוני בריזון: המריבות כאן הן בין פלגים שונים של הדת הנוצרית.

מיכאל איתן: השתנו דברים.

רוני בריזון: ודאי שהשתנו, אבל המריבה על כנסיית המולד היא בת 1,500 שנה.

מיכאל איתן: זה כבר לא 2,000 שנה.

מיכאל איתן: כל המאה ה-19 היתה רצופה הסכמים של הכנסייה הרוסית וכן הלאה.

יוסי הרשלר: כאשר המדינה מתחילה לבדוק בקרביים של העדות הדתיות זה יכול ליצור בעיה.

יוסי הרשלר: חבל שאנשי משרד החוץ לא פה, כי זה יכול גם ליצור הרבה פעמים בעיות.

מיכאל איתן: יסבירו את זה לחוקרת מטעם הרשם.

אביטל שרייבר: יש רגישויות בכל מיני תחומים, לא רק בדברים האלה.

אביטל שרייבר: ברור שכאשר הרגישות נוגעת לגורם ממשלתי אחר, לא משנה מי הוא, אנחנו בודקים את הדברים לפני.

רוני בריזון: אני מדבר על חובת התייעצות בחוק לחוקרת.

רוני בריזון: צריך לתת לחוקר לעבוד לפי שיקול דעתו.

אברהם רביץ: אני לא מרגיש בנוח להסכים כשאני לא יודע את הרקע של זה.

אברהם רביץ: הרי מישהו הוליד את זה.

מיכאל איתן: באיזה קריאה הצעת החוק?

רוני בריזון: לפני הקריאה הראשונה.

מיכאל איתן: אני מציע שנעביר את הצעת החוק, ובין הקריאה הראשונה לשנייה נברר למה זה היה.

אברהם רביץ: למה זה היה, ומה התועלת שבדבר כזה.

יוסי הרשלר: התועלת היא גדולה, הם היו מתייעצים אתי הרבה פעמים.

מיכאל איתן: עם כל הכבוד, יש תועלת בהתייעצות, בחקירה של עמותות ובאלף ואחד דברים, לא רק בזה.

מיכאל איתן: אתה מכיר את זה במקרה.

מיכאל איתן: לדוגמה, יש עמותה שעוסקת בשיקום נפגעי הלם קרב, ויהיה כתוב "בהתייעצות עם שר הביטחון", יבוא לכאן אדם ויגיד: אתם רוצים שתוך כדי חקירה יתגלו סודות צבאיים וביטחוניים ותיפגע בריאותם של אנשים?

אברהם רביץ: מה אומרות הכנסיות על הרצון לבטל את זה?

מיכאל איתן: מי שרוצה, יבוא בקריאה הראשונה, ויגיד אם יש לו מה להגיד.

אברהם רביץ: צריך להזמין את נציגי הכנסיות.

דורית ואג: כנסיות זה עמותות?

דורית ואג: למה אני צריכה לשמוע את הכנסיות אם הן לא עמותות?

דורית ואג: זה לא נוגע להן.

אביטל שרייבר: עד היום, למיטב ידיעתי, גם לא היו חקירות של גופים מהסוג הזה.

מיכאל איתן: חברים, למה כל אחד כעת מנסה להמציא הסברים?

מיכאל איתן: את כל שלב הבירור נעשה בין הקריאה הראשונה לקריאה השנייה והשלישית.

מיכאל איתן: מי שרוצה להביא הצעות ושאלות ולברר בירורים, זה יהיה בין הקריאה הראשונה לקריאה השנייה והשלישית.

מיכאל איתן: אני לא רואה כאן הרבה בעיות.

מיכאל איתן: אם לא נופתע, נלך הלאה.

מיכאל איתן: אם כן, יש זמן אחר כך לטפל בבעיות.

מיכאל איתן: מי בעד העברת הצעת החוק?

מיכאל איתן: בעד הצעת החוק – רוב הצעת חוק העמותות (תיקון – פיקוח ואכיפה), התשס"ד-2003 אושרה להעברה לקריאה ראשונה.

מיכאל איתן: ההצעה אושרה פה אחד.

מיכאל איתן: תודה רבה.